Thansen har i den seneste tid oplevet et sandt stormløb for at få fat i låse til hjulbolte efter historierne om løsnede hjulbolte på biler.

Thansen har oplevet en eksplosion i salget af hjulbolte til dæk, der kan låses, efter medierne har berettet om den nye trend, hvor tilsyneladende unge mennesker løsner hjulbolte, så dækkene i nogle tilfælder falder af midt i kørslen. Det livsfarlige tidsfordriv kan nu for alvor aflæses i Thansens salgstal, der sælger låsehjulboltene lige så hurtigt, som de kan få dem hjem. - Vi fik friske varer i går, og halvdelen er allerede væk. På landsplan har vi oplevet en stigning på 1000 procent på de specielle låsebolte, siger Anders Thomsen Christiansen, der er butikschef i Thansen Hjørring. En pakke med fire låsehjulbolte kan erhverves for 200 kroner. Nogle køber så én pakke og sætter én sikker bolt på hvert dæk. Andre er på den helt sikre side og køber fire pakker, så alle fire dæk kan sikres. - Vi har godt kunnet mærke den her utryghed, som folk har snakket om, når de kommer i butikken, siger Anders Thomas Christiansen. Låsehjulboltene er sikre, fordi hjulboltene har et sæt unikke riller. De kan derfor kun spændes og løsnes med den unikke nøgle, der følger med hvert sæt. Vicepolitiinspektør Niels Kronborg fra Nordjyllands Politi oplyste den 28 juni, at der var registreret 51 hændelser med løse hjulbolte i Nordjylland siden 1. juni. Politiet efterforsker sagerne. - Når vi fanger gerningsmændene, vil de blive sigtet efter straffelovens paragraf 252, der handler om forsøg på forvoldt fare for andres liv og førlighed, siger Per Jørgensen. Straframmen for forbrydelsen er op til otte års fængsel.